Մեղրի համայնքի ղեկավար Մխիթար Զաքարյանի շնորհավորական ուղերձը Անկախության տոնի առթիվ

Սիրելի հայրենակիցնե ́ր
Շնորհավորում եմ բոլորիս Հայաստանի Հանրապետության Անկախության 26-րդ տարեդարձի առթիվ:
Անկախությունը յուրաքանչյուր պետության համար բարձրագույն արժեք է: Անկախությունն է պետության զարգացման, առաջընթացի, միջազգային ասպարեզում սեփական դիրքն ու դերը ունենալու երաշխիքը: Անկախությունը պետության քաղաքացիների հպարտությունն է, որն յուրաքնաչյուր ազգի տալիս է լիարժեքության զգացում, հաստատակամություն, սեփական ապագան սեփական ձեռքերով կանխորոշելու հնարավորություն:
Իր պատմական հիշողության օրացույցում քսանվեց տարի առաջ` այս օրը 1991 թվականի սեպտեմբերի 21-ին, մի ողջ ժողովուրդ գրեթե միաբերան հայտարարեց ի լուր աշխարհի, որ վերստանձնում է սեփական ճակատագիրը տնօրինելու բեռը, պատասխանատվությունը, պատիվը և արդարացիորեն իրականացրեց իրեն տրված պատմական հնարավորությունը ։
Պետությունների մեծ ընտանիքում Հայաստանն այսօր հաստատուն և ուրույն տեղ ունի որպես կայուն զարգացող երկիր: Եվ չնայած դրան, քիչ չեն նաև անելիքները՝ մեր մտապատկերում եղած բարեկեցիկ Հայրենիքը կերտելու ճանապարհին:
Մեր ժողովուրդը հոգնել է պատերազմներից, ցնցումներից, կտրուկ շրջադարձերից և արկածախնդրություններից: Մեզ անհրաժեշտ է հուսալի պաշտպանություն, խաղաղ աշխատանք և կայուն զարգացում. մենք հենց այդ ուղղությամբ էլ շարժվում ենք:Գուցե դանդաղում ենք, գուցե սխալներ ենք անում, բայց վստահ եմ՝ ոչ ամենակարևորում և ոչ ճակատագրական:
Մեր օրերում մարդկությունը գտնվում է ինտենսիվ եւ հակասական վերափոխումների գործընթացներում: Հետևաբար միշտ պետք է լինենք զգոն, խնամքով վերաբերվենք մեր ազգային ինքնագիտակցությանը, պետականությանը, լեզվին ու մշակույթին, ազգային արժեքներին:

Սեպտեմբերի 21-ը մեր հավատի, մեր համոզմունքների ու մեր վստահության խորհրդանիշն է։
Մաղթում եմ բոլորիս խաղաղություն ու լավատեսություն, ավելի բարեկեցիկ ու ավելի հզոր հայրենիք, որ պիտի շարունակենք կառուցել միասին՝ հավատով ու վստահությամբ:
Վստահ եմ, որ մենք ազգովի հասնելու ենք այդ վսեմ նպատակներին՝ ապավինելով մեր ժողովրդի բոլոր հատվածների միասնականությանը, հարուստ ավանդույթներին, ամուր հավատքին:

Շնորհավո՛ր Անկախության տոնը: